Thomas Delaney
Thomas Delaney er en dansk fodboldspiller, der spiller for den belgiske klub Anderlecht og for det danske landshold. Thomas Delaney har spillet i alt 72 landskampe og scoret 7 mål for Danmark (pr. 22. november 2022).
Thomas Delaney spillede ungdomsfodbold i F.C. København og fik i 2009 sin Superligadebut for klubben. Med F.C. København vandt Delaney det danske mesterskab fem gange og pokalturneringen fire gange, inden han i 2017 fortsatte karrieren i den tyske Bundesligaklub Werder Bremen. Allerede i sommeren 2018 gik turen videre til en anden Bundeligaklub, Borussia Dortmund, hvor han bl.a. var med til at vinde den tyske pokalturnering i sæsonen 2020/2021. Efter 62 kampe og fire mål for klubben skiftede den hovedstødsstærke midtbanespiller i august 2021 til Sevilla FC på en fireårig kontrakt. Her havde han dog svært ved at få spilletid, og i januar 2023 skiftede han til TSG 1899 Hoffenheim i den tyske Bundesliga på en lejeaftale for resten af sæsonen. I august 2023 fortsatte han karrieren i Anderlecht.
Thomas Delaney debuterede på A-landsholdet i 2013, men tilspillede sig først en fast plads på holdet et par år senere. Han deltog i VM 2018 i Rusland, hvor han spillede samtlige kampe for Danmark, og i EM 2021 (udsat fra 2020 pga. coronapandemien), hvor han bl.a. scorede det ene mål i Danmarks 2-1-sejr over Tjekkiet i kvartfinalen. Thomas Delaney spillede endvidere en vigtig rolle i landsholdets kvalifikation til VM 2022 i Qatar. I Danmarks åbningskamp mod Tunesien den 22. november 2022 blev Thomas Delaney skadet og måtte efterfølgende forlade VM-lejren.